**Budapest Főváros XIX. kerület Kispest Önkormányzata - Polgármesteri Hivatal**

Budapest XIX.

Városház tér 18-20.

1 1 9 5

**Gajda Péter Polgármester Úr**

és

**Ékes Gábor Úr, a Képviselő Testület tagja**

részére

**Uraim,**

nem akarok foglalkozni a Bors című bulvárlap vasárnapi számában megjelent szöveggel. Erről csak annyit, hogy egy pár perces telefonbeszélgetést folytattam egy Győrik nevű újságíróval, és azzal tettük le a telefont, hogy mivel bonyolult kérdésről van szó, térjünk vissza rá néhány nap múlva. Javasoltam, hogy keressék meg a Polgármester urat, és a Wekerlei Társaskör elnökét. A lapban csak a Polgármester úr által adott rövid interjú jelent meg, arra szeretnék reagálni.

*„Gajda Péter: Nincs pénz. Mármint mire nincs pénz? Úgy általában nincs, vagy konkrétan az egykori Ady mozira?”*

Kispest polgármestere szerint szó sincs politikáról. Akkor miért mondta nekem azt, hogy az Ady Endre út a kispesti választóvonal? Az egyik oldalon vannak a panellakók, akik szocialista szavazók, a másik oldalon Wekerle, az egykori tisztviselőtelep, amelyet ma többségében családos értelmiségiek laknak, és őket Fidesz szavazónak könyvelik el. Ezt Horváth Csaba, a Fővárosi Önkormányzat szocialista tagja is megerősítette. Ő azt mondta nekem, hogyha a szocialistáknak csöppnyi eszük lenne, az egykori Ady moziból remek adottságú közösségi célokat szolgáló intézményt lehetne kialakítani, az élére a szocialista többségű önkormányzat nevezné ki a vezetőt és ily módon baloldali értékeket lehetne közvetíteni, a Wekerle telepiek felé.

*„Egykor 10 millió + áfáért adta el a Fidesz ezt az épületet Havasnak, aki legutóbb, emlékeim szerint 300 milliós ajánlatot adott az önkormányzatnak.”*

Nem a Fidesz adta el nekem az épületet, hanem az önkormányzat, mégpedig azért, mert nem volt pénze a romos épület felújítására. A tető beomlott, veszélyeztetve a műemléki védelem alatt álló öntöttvas tetőszerkezetet. A Polgármester úr rosszul emlékszik, mert soha nem mondtam 300 milliós ajánlatot, emlékeim szerint 240 millió forintot kértem, amit három év alatt lehetett volna kifizetni. Tessék utána nézni az irattárban.

Az épülettel kapcsolatban beszéltem Élő Norberttel, aki ugyancsak szocialista képviselő a Fővárosi Önkormányzatban. Ő azt mondta, hogy a környék már régen igényelne egy korszerű egészségügyi központot, erre mindenképpen figyelnie kellene az önkormányzatnak.

*„A Havas úr, aki egy kiváló üzletember, nem tudja ezt működtetni évek óra, akkor mi hogyan tennénk?”*

Én nem vagyok kiváló üzletember. Én az internet szerint Táncsics Mihály-díjas újságíróként, és egyetemi docensként mentem nyugdíjba. Én annakidején Kispesten egy, a szegedi egyetemhez tartozó intézményt vezettem, és nem áruházat, vagy autószalont. A kérdés már csak az, hogy egy polgármester hogy képes ekkora baromságot kérdezni? Az egykori Ady mozit én bölcsészkari képzés számára építtettem át, 240 millió forintos költséggel. A polgármesternek megmutattam az épületet, és ő is egyetértett abban, hogy tökéletesen alkalmas közösségi célokra. A Wekerlei Társaskör meghívására részt vettem egy értelmiségi találkozón, ahol rengeteg hasznosítási ötlet hangzott el a felső szinten elhelyezkedő nagyteremmel kapcsolatban, bábszínház, gyerekfoglalkoztató és színházterem is szóba jött. Nem beszélve a különböző kézműves foglalkozások megtartására alkalmas kisebb termekről.

A Wekerlei Társaskör többször is felvette velem a kapcsolatot. Valamikor ősszel arról értesítettek, hogy pályázati pénzből vásárolnák meg az épületet, és ugyancsak a helyi közösség dolga volna a fenntartás. Megjegyzem, az a gondolat, hogy egészségügyi célokra kellene használni az épületet, az már akkor felmerült, amikor befejeződött a felújítás.

*„Ezt fenn is kell tartani, és ennyi pénzünk egyébként sincs. Jelen állapotában használhatatlan, legalább 100 milliót kellene még költeni rá.”*

Közlöm a Polgármester úrral, hogy az épület jelen állapotában tökéletesen alkalmas közösségi célokra, egyedül a burkolás hiányzik, minden más közmű – beleértve a fűtést is – elkészült. Azon az értelmiségi találkozón, amiről már szóltam, a jelenlévő mérnökön úgy saccolták, hogy a társadalmi munkára is számítva, kb. 30 millió forintból egy működő közösségi intézményt lehetne kialakítani. Ha a Polgármester úr linóleum helyett márványpadlót szeretne, akkor talán reális a 100 milliós becslés. Ha egészségügyi intézményt akarnak, az bizony több százmillió.

*„Nem véletlenül árulja évek óta, és hiába.”*

Tévedés. Nem árulom, mert ha árulnám, akkor például fent lenne az interneten. Hogy honnan veszi a Polgármester úr ezeket a hülyeségeket, az nem megy a fejembe!

Ami a hasznosítást illeti, egészen az idei évig pénzt, időt, energiát nem sajnálva, egy olyan zeneiskolát álmodtam a Kós Károly térre, amely a Zeneakadémiával együttműködve tehetséges magyar és külföldi diákokat képezne. Sajnos a 2008-as gazdasági válság óta Magyarország már nem vonzó befektetési célpont, márpedig egy világszínvonalú zeneiskola létrehozásához, figyelembe véve a méregdrága hangszigetelést, légkondicionálást, na meg persze hangszerparkot, az egy félmilliárdos beruházást igényel. Nos, én erre az álomra áldoztam az életemből öt-hat évet.

Ha a Wekerlén élő polgároknak nincs erejük ahhoz, hogy a kerületi lakosok számára oly kedves egykori Ady mozit közösségi célokra hasznosítsák, akkor tényleg az lesz amit kilátásba helyeztem, felteszek egy hirdetést az internetre, és az egykori moziból diákszállót alakít ki majd a következő tulajdonos.

Kíváncsi vagyok a 2018-as választási kampányban mit fog mondani Gajda úr a wekerlei polgároknak? Az elődje könnyes szemmel kért meg arra, hogy mentsem meg az épületet. A múlt héten egy építészmérnökkel néztük meg az egykori Ady mozit (a diákszállóval kapcsolatban). Amikor egy idős néni a bejáratnál megkérdezte tőlem, hogy láthat-e ő még filmet ebben az épületben, mondtam neki, hogy a nagyteremben akár vetíteni is lehet, de lehet koncertet tartani, de még bálteremnek is alkalmas. És ez mikor lesz – kérdezte a néni. Nem tudtam válaszolni. És Önök?

Budapest, 2016. november 14.

Üdvözlettel:

Dr. Havas Henrik